b'\n_START_ARTICLE_\nSidabras\n_START_SECTION_\nElektrochemin\xc4\x97s ir oksidacin\xc4\x97s savyb\xc4\x97s\n_START_PARAGRAPH_\nSidabras geriausiai i\xc5\xa1 metal\xc5\xb3 praleid\xc5\xbeia elektros srov\xc4\x99. Chemi\xc5\xa1kai nelabai aktyvus. Veikiamas halogen\xc5\xb3 ir sieros, apsitraukia sunkiai tirpstan\xc4\x8diu halogenido (pvz., sidabro chlorido, sidabro bromido) ar sulfido pl\xc4\x97vele. Ore nesioksiduoja (sidabriniai daiktai juoduoja, susidarant juodam sidabro sulfidui Ag\xe2\x82\x82S).\n_START_SECTION_\nChemin\xc4\x97 strukt\xc5\xabra ir savyb\xc4\x97s, gamtoje randama forma, mineralai\n_START_PARAGRAPH_\nSidabras\xc2\xa0\xe2\x80\x93 grynuoli\xc5\xb3 klas\xc4\x97s mineralas. Jame b\xc5\xabna aukso, vario, gyvsidabrio, bismuto, stibio priemai\xc5\xa1\xc5\xb3. Grynuoli\xc5\xb3 kristalai netaisyklingi\xc2\xa0\xe2\x80\x93 susukti, i\xc5\xa1lenkti, randama ir netaisyklingos formos plok\xc5\xa1teli\xc5\xb3, gr\xc5\xabdeli\xc5\xb3. Sidabras, kaip ir visi sunkieji metalai, pasi\xc5\xbeymi antibakterin\xc4\x97mis savyb\xc4\x97mis. Sulfid\xc5\xb3 veikiamas jis gali pajuoduoti. \xc5\xa0is metalas pasi\xc5\xbeymi nepaprastomis optin\xc4\x97mis savyb\xc4\x97mis, jis i\xc5\xa1 vis\xc5\xb3 \xc5\xbeinom\xc5\xb3 metal\xc5\xb3 turi did\xc5\xbeiausi\xc4\x85 \xc5\xa1viesos atspind\xc5\xbeio geb\xc4\x85, tod\xc4\x97l buvo naudojamas veidrod\xc5\xbei\xc5\xb3 gamybai kol nebuvo atrastas aliuminiu dengtas veidrodis._NEWLINE_I\xc5\xa1 sidabro jungini\xc5\xb3 da\xc5\xbeniausiai prekiaujama sidabro nitratu. Laboratorijose AgNO\xe2\x82\x83 naudojamas \xc4\xafvairi\xc5\xb3 anijon\xc5\xb3 nusodinimui ir koncentracij\xc5\xb3 nustatymui gravimetri\xc5\xa1kai (pagal susidariusi\xc5\xb3 nuos\xc4\x97d\xc5\xb3 mas\xc4\x99) arba voljumetri\xc5\xa1kai (pagal titravimui sunaudoto tirpalo t\xc5\xabr\xc4\xaf)._NEWLINE_Sidabro jon\xc5\xb3 indikacijai naudojama lengvai pastebima reakcija su chloro jonais- susidaro netirpstant\xc4\x8dios vandenyje, baltos spalvos, pana\xc5\xa1ios \xc4\xaf var\xc5\xa1k\xc4\x99, drumzl\xc4\x97s- sidabro chloridas. Prakti\xc5\xa1kai u\xc5\xbetenka \xc4\xaf tirpal\xc4\x85, turinti sidabro jon\xc5\xb3 \xc4\xafberti natrio chlorido (valgomoji druska) ir visas sidabras chlorido formoje nus\xc4\x97da. \xc5\xa0i reakcija dar naudojama ir sidabro gryninimui laboratorin\xc4\x97se s\xc4\x85lygose._NEWLINE_I\xc5\xa1 sidabro nitrato gaminami kiti sidabro junginiai, naudojami medicinoje, baterij\xc5\xb3 gamyboje, kaip katalizatoriai. Sidabro jodid\xc4\x85 AgI kartais naudoja lietui sukelti (ar i\xc5\xa1sklaidyti debesis).\n_START_SECTION_\nSidabro panaudojimas\n_START_PARAGRAPH_\nSidabras anks\xc4\x8diau buvo naudojamas papuo\xc5\xa1al\xc5\xb3 gamybai bei monet\xc5\xb3 kaldinimui. Dabar i\xc5\xa1 sidabro kaldinamos tik progin\xc4\x97s monetos (d\xc4\x97l didel\xc4\x97s vert\xc4\x97s), pavyzd\xc5\xbeiui, olimpin\xc4\x97ms \xc5\xbeaidyn\xc4\x97ms, pasaulio futbolo pirmenyb\xc4\x97ms pagerbti, svarbioms sukaktims pamin\xc4\x97ti ar kitiems ypatingiems valstyb\xc4\x97s ar pasaulio \xc4\xafvykiams pa\xc5\xbeym\xc4\x97ti. Naudojamas filtr\xc5\xb3 gamyboje._NEWLINE_Sidabro papuo\xc5\xa1alai teb\xc4\x97ra labai populiar\xc5\xabs.\n_START_SECTION_\n\xc4\xaerengini\xc5\xb3 gamyboje\n_START_PARAGRAPH_\nVisuose automatiniuose elektros \xc4\xafrenginiuose naudojami sidabro kontaktai, tiek kosmin\xc4\x97se raketose, tiek povandeniniuose laivuose, kompiuteriuose, atominiuose reaktoriuose ir kitur. Sidabras pasi\xc5\xbeymi ir nepaprastu plasti\xc5\xa1kumu. I\xc5\xa1 sidabro galima pagaminti skaidri\xc4\x85 plok\xc5\xa1tel\xc4\x99, kurios storis b\xc5\xabt\xc5\xb3 tik 0,00025 milimetro.\n_START_SECTION_\nSidabras maisto pramon\xc4\x97je\n_START_PARAGRAPH_\nSidabras (E174) naudojamas kaip maisto gamini\xc5\xb3 pavir\xc5\xa1iaus metalinis da\xc5\xbeiklis.'